ꞌLige melénala rawé Esusi ꞌmimi Rusaleni anilichi neraga enale.
Weꞌká ralámuli mochile alé Rusaleni napugiti piesta nerúligime.
Napuꞌlige akisá alué ralámuli enegáráo Esusi,
rajkú sawala oꞌká simíbale najtepamia,
ꞌlige aꞌwágame raꞌíchaga regá anile:
―¡Hosana (salva)!
¡ꞌWe aꞌlá ju Onorúgame!
¡ꞌWe aꞌlá ju alué Onorúgamete julárigame!
¡ꞌWe aꞌlá júkuru alué Waꞌlula alué ralámuli Israeli ejperégame nuleme!
ꞌLige Esúsika bilé bulito majalégame asagá enale.
Alarigá nile napurigá anílige Onorúgame raꞌichálila ꞌwe ꞌya.
Regá anile:
Tase majawa ꞌemi ralámuli jena Rusaleni mochígame.
Aleka ená waꞌlula mué nuleme bulito ranala asagá.
Alué Esusi oyérameka tabilé námale tachiri ruyame ko alué raꞌíchali Onorúgame raꞌichálila churigá ko Esusi,
ꞌlige aꞌkinánaka ꞌla námale.
Napuꞌlige Esusi uchéchigo siné naresa alawá napuꞌlige mukusá,
ꞌliko alué oyérame ꞌla námale ye raꞌíchali ꞌla ruwíligo churigá ꞌsimio alué Esusi.
ꞌLa nélále bijchiá aꞌchigóriga níligo napurigá anílige Onorúgame raꞌichálila ꞌwe ꞌya.
Weꞌká ralámuli sébale alé napu enale Esusi bulito asagá napugiti ralámuli etéligame napuꞌlige Esusi ku ajánilige Lasro.
Alué napu etele simíbale raꞌichasia,
ꞌlige weꞌká ralámuli akele.
Alekeri weꞌká jsile alé Esusi eꞌnemia.
ꞌLige alekeri alué bariseo anile aꞌboi raꞌíchiga pe Esusi ayóniga,
regá anile:
―¡Alué rioka ꞌma neyúraguru!
¡Suwábaga ralámuli ꞌma alué rió oyéraguru!